Vene kommunistid teadsid väga hästi, et Lenin sakslaste abiga oma doktriini Venemaal levitas ja et sakslased teda võimule upitasid omaenda huvides, mis Venemaa ja kommunismi huvidele risti vastu käisid. See oli kahe kummalise liitlase ühine võitlus, mille lõpul üks pidi teise nahka panema. Kummalgi selles kahtlust ei olnud. Mõlemad võtsid omaks ühise võitluse juhise Alle Mittel sind erlaubt. Alle Vorteile gelten. Lenini autoriteeti säärane mäng tema jüngrite silmis ei kõigutanud. Kui Lenini taudi batsillid hakkasid ka nõrgendatud Saksamaa organismi vapustama, nii et Wilhelm plehku pani, siis kiitsid vene kommunistid magusasti hihitades: "Molodets, Lenin, podpustil Vilgelmu svinju".